b'\n_START_ARTICLE_\nBeaumaris\n_START_SECTION_\nZgodovina\n_START_PARAGRAPH_\nBeaumaris je bilo prvotno vikin\xc5\xa1ko naselje, znano kot pristani\xc5\xa1\xc4\x8de Vikingov (Porth y Wygyr).  Naselje se je za\xc4\x8delo razvijati leta 1295, ko je Edvard I., potem ko je osvojil Wales, naro\xc4\x8dil gradnjo gradu kot del verige utrdb okoli obale severnega Walesa (drugi gradovi so grad Conwy, grad Caernarfon in grad Harlech)._NEWLINE_Grad je bil zgrajen na mo\xc4\x8dvirju in od tod izvira njegovo ime; francoski graditelj ga je imenoval beaux marais, kar v prevodu pomeni "lepo mo\xc4\x8dvirje"._NEWLINE_Starodavno naselje Llanfaes, miljo severno od Beaumarisa, so leta 818 zasedli Anglosasi, vendar ga je Merfyn Frych, kralj Gwynedda, ponovno pridobil in je postalo njegovo klju\xc4\x8dno strate\xc5\xa1ko mesto. Da bi prepre\xc4\x8dil nadaljnje vali\xc5\xbeanske vstaje in zagotovil nadzor nad o\xc5\xbeino Menai, je kralj Edvard I. izbral prav to obalno ravnino kot kraj za gradnjo gradu Beaumaris. Grad je zasnoval savojski kamnosek mojster James iz Saint Georgea in je najpopolnej\xc5\xa1i koncentri\xc4\x8dni grad. "Problemati\xc4\x8dne" prebivalce Llanfaesa so preselili v Rhosyr na zahodu Angleseyja, v novo naselje, ki ga je kralj Edvard I. imenoval Newborough. Grad in obzidano mesto so gradili francoski in angle\xc5\xa1ki gradbeniki._NEWLINE_Beaumarisu je bila dodeljena kraljeva listina, ki jo je izdal Edvard I. Sestavljena je bila pod podobnimi pogoji kot za druga grajska mesta v severnem Walesu in namenjena samo angle\xc5\xa1kim in normansko-francoskim prebivalcem z dr\xc5\xbeavljanskimi pravicami. Avtohtoni vali\xc5\xbeanski prebivalci Beaumarisa so bili v glavnem brez kakr\xc5\xa1nega koli imetja, niso smeli nositi oro\xc5\xbeja in niso mogli kupiti hi\xc5\xa1e ali zemlji\xc5\xa1\xc4\x8da v mestnem okraju. Listina je izrecno prepovedovala, da bi Judje \xc5\xbeiveli v Beaumarisu (v glavnem je to veljalo za ve\xc4\x8dino angle\xc5\xa1kih mest). Zahteva, da se vsa trgovina v neposredni bli\xc5\xbeini odvija v Beaumarisu, je pripomogla, da je mesto postalo glavno trgovsko sredi\xc5\xa1\xc4\x8de Angleseyja._NEWLINE_Mesto Beaumaris je bilo pristani\xc5\xa1\xc4\x8de, pristojno za registracijo vseh plovil v severozahodnem Walesu, ne le na Angleseyju, ampka vse do Conwyja in  Pwllhelija. Glavna dejavnost je bila ladjedelni\xc5\xa1tvo, ki je bilo osredoto\xc4\x8deno na Gallows Point \xe2\x80\x93 bli\xc5\xbenje ozemlje, ki je segalo od o\xc5\xbeine Menai do pribli\xc5\xbeno kilometer zahodno od mesta. Gallows Point se je prvotno imenoval Osmund\'s Eyre, nato pa se je preimenoval, ko je mesto zgradilo vislice  skupaj s hi\xc5\xa1o smrti za trupla kriminalcev, ki so bili javno usmr\xc4\x8deni. Pozneje so obe\xc5\xa1ali pri mestni je\xc4\x8di in trupla zakopavali v apneno jamo v  jetni\xc5\xa1nici.\n_START_SECTION_\nArhitektura\n_START_PARAGRAPH_\nPomembne stavbe v mestu so grad, sodi\xc5\xa1\xc4\x8de (zgrajeno leta 1614), \xc5\xbeupnijska cerkev svete Marije in svetega Nikolaja iz 14. stoletja, je\xc4\x8da, Tudor Rose \xe2\x80\x93 ena najstarej\xc5\xa1ih izvirnih zgradb predal\xc4\x8dne lesene gradnje v Veliki Britaniji \xe2\x80\x93 iz 14. stoletja in Bulls Head Inn, zgrajena leta 1472, ko jo je general Thomas Mytton imel za sede\xc5\xbe med obleganjem Beaumarisa v drugi angle\xc5\xa1ki dr\xc5\xbeavljanski vojni leta 1648. Gri\xc4\x8d severno od mesta se imenuje Rde\xc4\x8di hrib (Red Hill) zaradi prelite krvi v tem spopadu._NEWLINE_David Hughes, rojen na Angleseyju, je leta 1603 ustanovil gimnazijo (Beaumaris Grammar School). Leta 1952 je postala neselektivna \xc5\xa1ola, potem ko je svet okro\xc5\xbeja Anglesey postal prvi organ v Veliki Britaniji, ki je sprejel celovito srednjo \xc5\xa1olo. \xc5\xa0ola se je s\xc4\x8dasoma preselila v Menai Bridge. Od prvotnega \xc5\xa1olskega poslopja je zdaj ostala le stara dvorana._NEWLINE_Pomol Beaumaris (angl.: Beaumaris Pier), odprt leta 1846, je zasnoval Frederick Foster in ga sestavljata zidan valobran in pomol na lesenih in betonskih stebrih. Pomol je bil leta 1872 po\xc5\xa1kodovan v neurju , obnovljen in podalj\xc5\xa1an na 170 m, na koncu pa zgrajen velik paviljon s kavarno. Neko\xc4\x8d so ga uporabljali kot pristan za parnike Snowdon, La Marguerite, St. Elvies in St. Trillo ladijske dru\xc5\xbebe Liverpool in severni Wales, druge ve\xc4\x8dje ladje, kot sta St. Seriol in St. Tudno, so pristajale v Menai Bridgeu. Leta 1960 je postal zaradi slabega vzdr\xc5\xbeevanja pomol nevaren in je grozila poru\xc5\xa1itev. Z veliko zasebno donacijo so ga obnovili. \xc5\xa0e vedno je  pomol za jahte in \xc5\xa1portna plovila vseh vrst.\n_START_SECTION_\nRe\xc5\xa1evalna postaja obalne stra\xc5\xbee\n_START_PARAGRAPH_\nPrvi\xc4\x8d so re\xc5\xa1evali ljudi zaradi te\xc5\xbeav na morju leta 1830, ko je bilo 375 ljudi re\xc5\xa1enih s potapljajo\xc4\x8de ladje beguncev. Leta 1891 je bila ustanovljena re\xc5\xa1evalna postaja, a \xc4\x8dez \xc5\xa1tiri leta zaprta, ker je imela sosednja postaja mo\xc4\x8dnej\xc5\xa1i re\xc5\xa1ilni \xc4\x8doln. Postaja je bila ponovno odprta leta 1914 in jo upravlja RNLI (Royal National Lifeboat Institution).\n_START_SECTION_\nKraji z istim imenom\n_START_PARAGRAPH_\nBeaumaris se imenujeta tudi predmestje Melbourna v Avstraliji in soseska v Edmontonu v Alberti v Kanadi, ki je ime dobila po gradu.'